Številka: 35409-150/2023-2570-3

Datum: 27. 02. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt Avtokamp »Bor« na Trnovem, Mestni občini Nova Gorica, Trg Edvarda Kardelja 1, 5000 Nova Gorica, naslednje

MNENJE

1. V postopku priprave in sprejemanja Občinskega podrobnega prostorskega načrta Avtokamp »Bor« na Trnovem, pripravljavcu plana, Mestni občini Nova Gorica, ni treba izvesti postopka celovite presoje vplivov na okolje.
2. V postopku priprave in sprejemanja Občinskega podrobnega prostorskega načrta Avtokamp »Bor« na Trnovem, pripravljavcu plana, Mestni občini Nova Gorica, tudi ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

Obrazložitev

Pripravljavec plana, Mestna občina Nova Gorica, Trg Edvarda Kardelja 1, 5000 Nova Gorica, je z vlogo št. 3500-0013/2021-28 z dne 16. 6. 2023, prejeto 12. 7. 2023, Ministrstvo za okolje, podnebje in energijo (v nadaljevanju: ministrstvo) zaprosil za mnenje po 128. členu Zakona o urejanju prostora (Uradni list RS, št. 199/21 - ZureP-3, 18/23 - ZDU-1O, 78/23 - ZUNPEOVE in 95/23 - ZIUOPZP; v nadaljevanju: ZUreP-3) o obveznosti izvedbe celovite presoje vplivov na okolje za Občinski podrobni prostorski načrt Avtokamp »Bor« na Trnovem.

Gradivo za odločanje je bilo dostopno na spletnem strežniku občine, na naslovu:

<https://www.nova-gorica.si/za-obcane/prostorski-akti-arhiv/prostorski-akti-v-pripravi/>.

Na zgoraj navedeni povezavi je bilo dostopno naslednje gradivo:

* Obrazložitev osnutka Odloka o Občinskem podrobnem prostorskem načrtu Avtokamp Bor na Trnovem (izdelal: KREADOM d.o.o., št. projekta 2616, april 2023);
* Mnenje Zavoda RS za varstvo narave, Območna enota Nova Gorica, št. 3563-0059/2022-2 z dne 4. 8. 2022.

Po 128. členu ZUreP-3, občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se območje Občinskega podrobnega prostorskega načrta Avtokamp »Bor« na Trnovem (v nadaljevanju: OPPN) nahaja zahodno od naselja Trnovo, v Mestni občini Nova Gorica. Območje OPPN obsega zemljišča s parcelnimi št. 163/6, 163/7, 163/8, vse k.o. Trnovo, v skupnem obsegu okvirno 0,9 ha. Območje se prometno, preko obstoječe stare ceste Nova Gorica - Trnovo in obstoječega priključka, navezuje na regionalno cesto s parcelno št. 1046/5 k.o. Trnovo. V Občinskem prostorskem načrtu Mestne občine Nova Gorica je območje OPPN opredeljeno kot enota urejanja prostora TR-13/01, z določeno namensko rabo območja stavbnih zemljišč in podrobnejšo namensko rabo posebna območja BT - površine za gostinstvo in turizem. S predmetnim OPPN se načrtuje ureditev avtokampa, ki obsega osrednjo stavbo, večjo počitniško hišo, sanitarni objekt, manjše počitniške hišice, prostore za šotorjenje, parkirišča za avtodome, savno, parkirne, dovozne in zelene površine. Geometrija osrednje stavbe paralelno sledi geometriji ceste in se locira na severnem delu območja OPPN tako, da v čim manjši meri posega v obstoječo drevnino. Na skrajnem severozahodnem delu območja, ob osrednji stavbi, se umesti večja počitniška hiša. Na vzhodnem izravnanem delu se uredi parkirišče za avtodome z vso potrebno infrastrukturo. Na jugozahodnem delu se uredijo prostori za šotorenje na izravnanih ploščadih. Ploščadi se razlikujejo v višinskih kotah in sledijo obstoječemu terenu. Med prostori za šotorenje in parkiriščem za avtodome, na jugovzhodnem delu se uredijo manjše počitniške/glamping hišice v leseni izvedbi in savna na prostem. V osrednjem delu območja so urejene sanitarije, ki služijo potrebam celotnega kampa. Vzpostavijo se povezovalne poti in funkcionalne utrjene površine. V čim večji meri se ohrani obstoječo drevnino, za novo zasaditev se uporabi avtohtone vrste rastlin.

Pripravljavec plana je predložil mnenje Zavoda RS za varstvo narave, Območna enota Nova Gorica (v nadaljevanju: ZRSVN), št. 3563-0059/2022-2 z dne 4. 8. 2022. ZRSVN je v mnenju ugotovil, da se OPPN nahaja izven varovanih in zavarovanih območij in izven območij neposrednega ali daljinskega vpliva nanje. Iz mnenja izhaja, da presoje sprejemljivosti vplivov izvedbe plana na varovana območja ni treba izvesti. Ministrstvo je na podlagi predloženega gradiva in javno dostopnih podatkov (Vir: Atlas okolja, Agencija RS za okolje) ugotovilo, da načrtovani plan ne posega v območja Natura 2000 in/ ali v zavarovana območja narave, zato meni, da za predmetni OPPN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in na podlagi meril iz 2. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljevanju: Uredba o merilih), ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- Z OPPN se načrtuje ureditev avtokampa s šotorišči, lesenimi glamping hiškami, sanitarijami in osrednjim večnamenskim objektom, ureditev parkirišč za avtodome, ureditev zunanjih površin in potrebne infrastrukture. Namenska raba prostora se ne spreminja.

- Z OPPN predvidene ureditve ne bodo pomembno vplivale na zdravje ljudi, vplivi bodo začasni, omejeni na čas gradnje in ureditev infrastrukture.

* Iz javno dostopnih podatkov na Atlasu okolja (vir: Agencija RS za varstvo okolja) izhaja, da območje OPPN ne posega v območje naravnih vrednot, se pa nahaja na obsežnem Ekološko pomembnem območju Trnovski gozd - Nanos (ID območja 51300). S predmetnim OPPN načrtovani posegi ne bodo bistveno vplivali ali poslabšali biotsko raznovrstnost območja. Ministrstvo ugotavlja, da za OPPN ni treba izvesti celovite presoje vplivov na okolje z vidika vplivov na naravo, naravne vrednote in biotsko raznovrstnost.

- Iz javno dostopnih podatkov na Atlasu voda (vir: Direkcija RS za vode) izhaja, da območje OPPN ne posega na vodna, priobalna, erozijska, poplavna zemljišča, se pa nahaja na širšem varstvenem pasu vodnega zajetja Mrzlek, varovanim z Odlokom o določitvi varstvenih pasov in ukrepov za zavarovanje vodnega zajetja Mrzlek ob Soči pri Novi Gorici. Skladno z navedenim Odlokom je v širšem in vplivnem pasu prepovedana gradnja ponikovalnic, transport in skladiščenje nevarnih snovi, uporaba biocidov z dolgo razpadno dobo, med njimi pesticidov na bazikloriranih ogljikovodikih, krezola in fenola, prepovedano je odlagati in nepravilno skladiščiti nevarne snovi. Glede na navedeno ministrstvo ugotavlja, da predmetni OPPN v obliki in obsegu kot je opisan v osnutku, ne bo pomembno vplival na okolje z vidika upravljanja z vodami, pod pogojem, da so ustrezno upoštevane zahteve iz odloka.

- Iz javno dostopnih podatkov na Pregledovalniku GisKD (vir: Geografski informacijski sistem kulturne dediščine, Ministrstvo za kulturo, Direktorat za kulturno dediščino) izhaja, da območje OPPN ne posega v območje kulturne dediščine ali njene enote, vpisane v register nepremične kulturne dediščine. Ministrstvo ugotavlja, da predmetni OPPN ne bo pomembno vplival na kulturno dediščino.

* Na območju OPPN ni evidentiranih strnjenih gozdnih površin, varovalnih gozdov in gozdnih rezervatov, posledično tudi ni pričakovati vplivov na gozd in gozdni prostor.
* Z OPPN načrtovane ureditve ne bodo pomembno vplivale na kmetijstvo in varstvo kmetijskih zemljišč.

Na podlagi gradiva, javno dostopnih podatkov in meril iz 2. člena Uredbe o merilih in mnenja ZRSVN, ministrstvo ugotavlja, da predmetni OPPN ne bo pomembneje vplival na okolje, zato zanj ni treba izvesti celovite presoje vplivov na okolje po določilih 128. člena ZUreP-3.

|  |  |  |
| --- | --- | --- |
| Pripravila:mag. Alenka CofPodsekretarka |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Mestna občina Nova Gorica, Trg Edvarda Kardelja 1, 5000 Nova Gorica, mestna.obcina@nova-gorica.si

V vednost (elektronsko):

* Zavod RS za varstvo narave, Območna enota Nova Gorica, zrsvn.oeng@zrsvn.si